Illusion (kino)
Illusion (ka elektriteater Illusion, hiljem Metropol) oli kino Tartus, mille hoone oli ühtlasi esimene spetsiaalselt kinoks ehitatud hoone Eestis. Kino asus Raatuse tänava alguses Heinaturul. Illusion alustas tegevust 17. (vkj 4.) aprillil 1908. Kino hoone oli ehitatud puidust ja mahutas esialgu 360, aasta hiljem toimunud ümberehituse järel 270 inimest. Hoonet, mis olevat esialgu meenutanud pigem küüni, ehitati aastate jooksul korduvalt ümber. Lihtne puitehitis jäi ajale siiski jalgu ja lammutati 1936. aastal.